SKRIFTLIG FORESPØRGSEL E-1636/01

af Juan Naranjo Escobar (PPE-DE) til Kommissionen

(12. juni 2001)

Om: Det indre realkreditmarked

Den samordning af reglerne på realkreditområdet, der sker, når den nye europæiske adfærdskodeks i forbindelse med långivning træder i kraft, vil medføre betydelige ændringer på det europæiske realkreditmarked.

Denne adfærdskodeks, som finansielle institutioner og forbrugere allerede har givet grønt lys for, mangler nu at blive godkendt af de femten medlemsstater, der kan gøre indsigelse eller foreslå ændringer.

Kan Kommissionen oplyse, hvordan situationen i øjeblikket ser ud, og om der foreligger en konkret dato for, hvornår de respektive medlemsstater skal give deres godkendelse, således at vi endelig kan få et indre realkreditmarked på trods af, at visse medlemsstater praktiserer en overdreven protektionisme til fordel for deres interne markeder?

Svar afgivet på Kommissionens vegne af Frederik Bolkestein

(3. september 2001)

Kommissionen har samlet de europæiske sammenslutninger af kreditinstitutter og de europæiske forbrugersammenslutninger i et forsøg på at få dem til at nå til enighed om en frivillig adfærdskodeks for information om boliglån forud for kontraktindgåelse. Efter mere end tre års forhandlinger lykkedes det den 5. marts 2001 at få en frivillig adfærdskodeks undertegnet af de involverede parter. Der er tale om en aftale mellem branchen og forbrugerne, og den skal derfor ikke godkendes af medlemsstaterne.

Kommissionen har givet sin politiske støtte til den frivillige adfærdskodeks.

Den har derfor udsendt en henstilling(1), som støtter kodeksen, og som opfordrer:

- långivere, der tilbyder boliglån, til at overholde henstillingen og dermed kodeksen, uanset om de er medlemmer af de sammenslutninger og foreninger, der har forhandlet kodeksen eller ej

- medlemsstaterne til at træffe de fornødne foranstaltninger for at sikre, at al information ifølge national ret forud for kontraktindgåelse, som går ud over den information, der er omhandlet i kodeksen, medtages i informationen på det europæiske standardiserede informationsark, der etableres ifølge kodeksen, med henblik på at sikre sammenlignelighed på tværs af grænserne.

Målet er at forbedre forbrugerbeskyttelsen og gøre det lettere for forbrugerne at sammenligne de respektive fordele ved tilsvarende produkter, der tilbydes af forskellige realkreditudbydere. Kodeksen indeholder en forpligtelse for långiverne til at give forbrugerne generelle informationer vedrørende de forskellige produkttyper, rentesatser (faste, variable eller en kombination heraf), alle yderligere omkostninger i forbindelse med boliglån osv. Den foreskriver endvidere, at forbrugerens personlige forpligtelser skal specificeres i et standardiseret dokument, det europæiske standardiserede informationsark (European Standardised Information Sheet ESIS), for så vidt angår de enkelte afdrags størrelse, den hovedstol, der skal betales i lånets fulde løbetid, mulighed og betingelser for indfrielse før forfald på det specielle realkreditlån, forbrugeren har valgt, osv. Forbrugeren får hermed mulighed for at foretage en hurtig sammenligning af tilbuddene fra de forskellige realkreditinstitutter, og som eventuelt er grænseoverskridende.

Kreditinstitutterne har 6 måneder til at tilkendegive, at de agter at overholde kodeksen og højst 12 måneder til at iværksætte de fornødne foranstaltninger. De tilsluttede realkreditinstitutter skal derfor overholde kodeksen og henstillingen fra og med den 30. september 2002. Samme frist gælder for medlemsstaterne, hvis de har national lovgivning, der omfatter information forud for kontraktindgåelse, som skal indgå i de informationer, der opføres på det standardiserede informationsark.

Kommissionen har oprettet et centralt register, der indeholder oplysninger om de institutter, der har bekendtgjort, at de har tilsluttet sig henstillingen og kodeksen. Det centrale register offentliggøres på Generaldirektoratet for Det Indre Markeds hjemmeside senest ved udgangen af september 2001.

Særskilt, men sideløbende hermed, har Generaldirektoratet for Sundhed og Forbrugerbeskyttelse indledt konsultationer med involverede parter (nationale eksperter, repræsentanter for forbrugerne og kreditsektoren samt observatører fra EU-Parlamentets udvalg) vedrørende en revision af direktivet fra 1987 om forbrugerkredit(2). Et diskussionsoplæg findes på GD's websted(3). Et diskussionsemne er opretholdelse af den nuværende sondring mellem forbrugerkredit (uden sikkerhed) og realkredit eller prioritetslån/boliglån (med sikkerhed) på baggrund af den voksende betydning, som den hypoteksikrede forbrugerkredit har fået. Det problem vil blive analyseret med henblik på at gøre kodeksen så effektiv som mulig.

(1) C (2001) 477 endelig udg. af 1.3.2001.

(2) Rådets direktiv 87/102/EØF af 22. december 1996 om indbyrdes tilnærmelse af medlemsstaternes love og administrative bestemmelser om forbrugerkredit, EFT L 42 af 12.2.1987.

(3) http://europa.eu.int/comm/consumers/policy/developments/cons_cred/cons_cred1a_en.pdf.